《解连环》
清代·张祥河

画帘花午。记娇痴揽镜，未成眉妩。但有情、却怨芳春，笑轻咽歌喉，要瞒鹦鹉。

小问侬名，为郎拨、琵琶弦数。甚年时学得，银甲纤纤，背地曾谱。

弓弓听伊细步。讶朦胧不辨，三里香雾。问再见、红颊添潮，更胜却环肥，鬓云低俯。

烛灺筵阑，最怯是、较量酒户。念惟有、帐纱月煖，麝熏自度。

作者简介：（1785—1862）江苏娄县人，字诗舲。嘉庆二十五年进士，授内阁中书，充军机章京。道光间历户部郎中、河南按察使、广西布政使、陕西巡抚。在豫治祥符决口能始终其事。咸丰间，官至工部尚书。工诗词，善画山水花卉。有《小重山房集》。卒谥温和。